google/wiki40b huggingface dataset:
Dansker i Sør-Slesvig

Den danske minoriteten i Sør Slesvig er en folkegruppe som regner seg som dansker, og som bor i den nordlige delen av delstaten Schleswig-Holstein i Tyskland. Medlemmene av den danske minoriteten er normalt tyske statsborgere, selv om de har dansk som morsmål. Selv kaller de seg danske sydslesvigere.
Språket er dansk (ofte sørslesvigsk dialekt) og sønderjysk. Her finnes også en frisisk minoritet som snakker frisisk. Tysk blir mer og mer vanlig som hjemmespråk.
Det danske mindretallet omfatter om lag 50 000 menneske som er organisert i et rikt foreningsliv. Det er om lag 50 skoler, og like mange barnehager, kirker, bibliotek, fritidshjem, en dansk avis og et politisk parti.
Den danske minoriteten skyldes at området mellom Eider og dagens grense mellom Danmark og Tyskland var styrt av danske konger fram til 1864. Hertugdømmet Slesvig var i personalunion med Danmark, i og med at den danske kongen også var hertug av Slesvig.
Etter Andre slesvigske krig ble styringen av Slesvig overtatt av Preussen. Etter første verdenskrig var det en folkeavstemning i 1920. Etter avstemningen ble Nord-Slesvig en del av Danmark.
Inderøy tingrett

Inderøy tingrett var en førsteinstansdomstol (tingrett) i Frostating lagdømme fra 1635 til 2010.
Retten ble etablert i 1635 som Inderøy sorenskriverembete. Fra 1.1. 2011 ble den slått sammen med Stjør- og Verdal tingrett til den nye Inntrøndelag tingrett. Domstolen hadde kontorsted i tinghuset i Steinkjer i Nord-Trøndelag og den nye domstol er fortsatt lokalisert der.
Bagn Bygdesamling

Bagn Bygdesamling er et friluftsmuseum i grenda Dølven 4 km sør for Bagn i Sør-Aurdal kommune, i Oppland fylke. Museet er en del av Valdresmusea. Museet ligger ovenfor Europavei 16 ved elva Begna, nedenfor gårdstunet på Islandsmoen og ovenfor gamle Dølven skule, Valdresvegen 3250. Det opprinnelige gårdsmuseet fra 1920 ble skjenket bygda i 1939 av grunnleggeren Olaus Islandsmoen. Siden er bygdesamlingen blitt utvidet betydelig. Museet består idag av 17 bygninger, inkludert et administrasjonsbygg, permanente utstillinger, foto, privatarkiv og 1500 katalogiserte gjenstander.
På museet er det en utstilling om komponisten Sigurd Islandsmoen (1881 – 1964) og en utstilling om forfatteren Mikkjel Fønhus (1894 – 1973).
Forfatteren Fønhus bodde hele livet litt lengre ut i dalen, ved Lundby hvor han ble født. Kun under to korte opphold bodde han i Oslo, først som student og senere som journalist i Norske Intelligenz-Seddeler. Svært mange av hans bøker om villmarken sentrerer rundt steder i lokalområdet.
Komponisten Sigurd Islandsmoen virket det meste av sitt liv som organist i Moss kirke. Hans kanskje mest kjente verk er melodien til «Det lysnet i skogen» med tekst av Jørgen Moe. Ellers inkluderer hans produksjon dødsmessen «Requiem» (1935–36). Dette verket forsvant fra Nasjonalbiblioteket, men det viste seg at en microfilm fra krigen hadde overlevd i museets hvelv.
Museets permanente utstillinger viser gjenstander fra gårdsdrift i eldre tid, bl.a. tekstiler og bekledning, møbler og husgeråd, håndverk, jakt og fiske, musikk og skole. En egen utstilling er viet krigshandlingene i Bagn 1940. På sørsiden av Islandselva er det en natursti på 550 meter, med skogen som tema. 
Alle utstilte gjenstander er originaler og har blitt samlet inn fra gårder og steder i nærområdet.
Museet har i tillegg permanente utstillinger på Bagnsbergatn. Bagnsbergatn er et fredet krigsminne fra kampen om Bagnsbergatn gård, hvor tyske styrker under den andre verdenskrig prøvde å omgå norske stillinger. Tyske styrker gikk opp lia ytterst i Bagnsgryta, gikk østsiden oppover mot Breidablikk og dreide mot Bergatn. På morgenen kom de ned i de bakre linjene til de norske styrkene og støtte sammen med dem i Gråbeinhølet. Senere blir kompaniet etterlatt av de tyske styrkene som rømmer dalen.
Labyrint (Norsk TV-serie)

Labyrint er et norsk gameshow for barn som har gått på NRK Super siden 2013. Et lag på tre barn reiser til Daidalos sin skumle labyrintverden med vanskelige oppgaver, slim og ekle robotskapninger. Margrethe Røed er programvert/reporter. Fra og med sesong fire er det Håvard Lilleheie som har rollen som Daidalos. Tidligere var det Jeppe Beck Laursen som hadde denne rollen. 
Konseptet er utviklet av SVT i Sverige, og serien ble første gang sendt på svensk TV i 2012. Den norske versjonen er laget av NRK i samarbeid med SVT.
Serien vant Gullruten 2016 i klassen beste barne- eller ungdomsprogram.

Konsept

Den noe onde Daidalos har brukt store deler av sitt liv på å bygge en labyrint, og nå utfordrer han barn til å prøve seg i denne. I hvert program sender Margrethe et team med tre barn av sted gjennom en teleport og ned til Daidalos' verden.
I de første labyrint-oppgavene må barna løse oppgaver og samle "livspucker" som brukes i finalen. I tillegg må de passe seg for store, skumle roboter. Blant annet møter de den slimsprutende Taurus som fanger barna i et bur eller den stinkende komposteringsmaskinen Muttern som slukker de lysende livspuckene om de ikke klarer å lede slimballer til spesielle trakter.
I finalen må barna først komme seg over et slimbasseng. Her må de hoppe fra "pute til pute", der en av dem er roterende, for å komme over til finalen på den andre siden. Hver gang noen faller i slimet, slukker Daidalos en livspuck. Til slutt må barna løse et memory-spill og finne to og to like bilder. Går de tom for livspucker, blir ett og ett barn tatt ut av spill gjennom "slimsuget" hvis de svarer feil.
Den saudi-irakiske nøytrale sonen

Den saudi-irakiske nøytrale sonen var et område på 7 044 km² mellom Saudi-Arabia og Irak der grensa mellom landene ikke hadde blitt fastsatt. Mahammarahtraktaten fra 5. mai 1922 utsatte konflikten mellom Storbritannia (som hadde mandatet for Irak) og kongedømmet Najd (som seinere ble til Saudi-Arabia). Traktaten unngikk å sette bestemte landegrenser. Etter videre forhandlinger definerte Uqairprotokollen fra 2. desember samme år de fleste grensene mellom landene, og oppretta den nøytrale sonen.
Ingen militære eller permanente bygninger skulle bygges i eller nær sonen, og nomader fra begge land skulle ha uinnskrenka tilgang til beitene og brønnene der.
Administrativ deling av området ble oppnådd i 1975, og en grensetraktat ble underskrevet i 1981. Av ukjente grunner ble ikke traktaten meldt til FN, og ingen utenfor Saudi-Arabia og Irak ble fortalt om endringa eller vist kart over området med den nye grensa. Da Gulfkrigen nærma seg tidlig i 1991 kansellerte Irak alle internasjonale avtaler med Saudi-Arabia siden 1968. Saudi-Arabia svarte med å melde alle tidligere grenseforhandlinger med Irak til FN i juni 1991. Slik endte den juridiske eksistensen til den nøytrale sonen.
Den saudi-irakiske nøytrale sonen hadde tidligere ISO 3166-1-kodene NT (alfa-2) og NTZ (alfa-3). Disse kodene ble sletta i 1993. FIPS 10-4-koden for sonen var IY; denne ble sletta i 1992.
Evnukk

Evnukk eller eunukk (gresk for 'sengevokter') kan være en mann som har testikler som siden barndommen ikke produsererer hormoner, eller en kastrert mann eller gutt. Betegnelsen brukes ofte om kastrerte voktere ved et harem. Kastrerte menn med spesielle oppgaver er særlig kjent fra oldtida, fra Kina, Det osmanske riket og India.

Manglende hormonfunksjon i testiklene

Årsaken til at et mannlig individ fra barndommen har vært berøvet testiklenes hormonfunksjon kan være flere. Det kan skyldes medfødte misdannelser, betennelser eller operativ kastrasjon. Hos evnukker uteblir de sekundære kjønnskarakterene: hårvekst omkring kjønnsorganene og i akselhulen, dyp stemme, skjeggvekst. Lengdeveksten blir avsluttet seint, så de lange rørknoklene blir usedvanlig lange. Ved testishormonpreparater kan symptomene gå tilbake, men bare så lenge behandlingen gis.

Kastrerte menn og haremsvoktere

Evnukk er også betegnelse for et kastrert mannlig individ. 
Allerede i oldtida var det kastrerte menn i flere kulturer. I Romerriket fantes det for eksempel galli (entall gallus), slaver og utlendinger som tjente som evnukk-prester i tilbedelsen av den opprinnelig frygiske gudinnen Kybele. Skikken stammet fra det gamle Hellas der Kybeles mest ekstatiske dyrkere kastrerte seg rituelt og ble gitt kvinneklær og kvinnelig identitet etterpå. 
I Matteusevangeliet i Bibelen forklarer Jesus til disiplene at ikke alle passer å leve i ekteskap som mann og kvinne: «For noen er evnukker fordi de er kommet slik fra mors liv, andre fordi mennesker har gjort dem til evnukker, men det er også noen som har gjort seg selv lik en evnukk for himmelrikets skyld.»
Som haremsvoktere er evnukker blant annet kjent fra tyrkisk kulturområde. Haremet til sultanen der ble bevoktet av kastrerte menn. «Den svarte sjefsevnukken», Kizlar Agha, passet på haremet i palasset, men hadde også finanskontroll over Mekka og Medina og var fram til 1908 den tredje mektigste i Det osmanske riket etter sultanen og storvisiren. Den «hvite sjefsevnukken», Kapi Agha, hadde ansvaret for den omfattende utdanningen.
Ifølge gamle, kinesiske lover var det vanlig straff å bli gjort til evnukk, og haremene i de keiserlige og adelige palassene i Kina ble bevoktet av evnukker helt til Xinhairevolusjonen i 1911. I Kina kunne hoffevnukkene ofte utføre forvaltningsoppgaver, og til tider fikk de så stor makt at de langt på vei var de som egentlige tok beslutningene i riket. 
I islam er kastrering ulovlig, og overgrepet skal derfor ha blitt utført utenfor byene. Mens en i Midtøsten «bare» fjernet testiklene, kastrerte kineserne både penis og testikler.
Også i India har evnukker voktet maharajaenes haremer. Betegnelsen hijra kan på hindi brukes både om evnukker, transseksuelle, transvestitter og gutter som er født med skader på kjønnsorganet eller er blitt mishandlet seksuelt. Evnukker skal ha svært lav staus i det indiske samfunnet.
Anaconda (program)

Anaconda er et installasjonsprogram. Det benyttes i Red Hat Enterprise Linux, Oracle Linux, Scientific Linux, CentOS og Fedora.
Første versjon ble lansert i 1999.
Anaconda er skrevet i Python og C og er lisensiert under GNU General Public License.
El Clásico (Costa Rica)

El Clásico i Costa Rica er fotballkampene mellom de to erkerivalene Liga Deportiva Alajuelense og Deportivo Saprissa, landets to mest populære og mest meritterte lag. De har møtt hverandre 310 ganger i den hjemlige serien, og Saprissa har vunnet flest ganger.
Décastar 2016

Décastar 2016 ble arrangert 17. og 18. september 2016. Décastar er et internasjonalt, årlig mangekampmesterskap i Talence i Frankrike, som inngår i IAAF Combined Events Challenge.
Det konkurreres i tikamp for menn og sjukamp for kvinner.
Grunnkretser i Gjerstad kommune

Grunnkretser i Gjerstad kommune er delområder og grunnkretser som seksjonerer Gjerstad kommune, Aust-Agder, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
La Nouvelle Revue française

La Nouvelle Revue française (NRF) er et litterært tidsskrift som ble grunnlagt i 1909 av André Gide, Jacques Copeau, Jean Schlumberger, Henri Ghéon, André Ruyters og Marcel Drouin. I 1911 overtok Gaston Gallimard som redaktør, noe som førte til opprettelsen av forlaget Éditions Gallimard.
Etablerte forfattere som Paul Bourget og Anatole France skrev for tidsskriftet den første tiden. Dets innflytelse økte gradvis, og i mellomkrigsperioden ble det landets ledende litterære organ. De første stykkene til André Malraux og Jean-Paul Sartre sto på trykk i La Revue.
Tidsskriftet utkom månedlig i mange år, nå kommer det ut fire ganger i året.
Helsesenteret for papirløse migranter

Helsesenteret for papirløse migranter er et helsesenter i Oslo etablert i oktober 2009. Senteret, som drives av Røde Kors og Kirkens Bymisjon, tilbyr gratis helsehjelp til såkalte papirløse – personer som ikke har lovlig opphold i Norge og derfor ikke kan få hjelp av det vanlige norske helsevesenet. 
I 2010 hadde senteret allerede omtrent 1200 konsultasjoner fordelt på 432 pasienter fra 50 ulike land. Om lag tre fjerdedeler avd de som oppsøkte helsesenteret var asylsøkere med endelig avslag på sin søknad. Statistisk sentralbyrå anslo samme år at det bodde 18 000 papirløse personer i Norge. 
I 2017 fikk senteret for første gang offentlig støtte. På det tidspunktet hadde senteret fire ansatte og rundt 170 frivillige helsearbeidere.
Spansk galgo

Opprinnelse og alder

Spansk galgo er en gammel mynderase som trolig kom til Den iberiske halvøy med maurerne på 800-tallet. Opphavet er således trolig sloughi og podenco (ibizahund), men på 1800-tallet har også greyhound blitt krysset inn. Først da fikk rasen sin endelige utforming.
Den spanske adlen skattet disse hundene for deres egenskaper som jakthunder og sosiale følgesvenner. På 1600-tallet og 1700-tallet ble mange hunder eksportert til bl.a. Irland, der man fortsatt finner spor av den i form av den populære lurcheren.

Utseende, anatomi og fysikk

Det er forskjell på de galgos som avles for sitt eksteriør og på de som avles for jakt og veddeløp. De sistnevnte er gjerne kraftigere og mer kompakt bygget.
Rasen har mye til felles med greyhound hva utseende angår, men den er ca. 10 cm lavere og litt mer rektangulær i formen. Muskulaturen er flat og langstrakt, i motsetning til greyhoundens mer bulende og mer eksplosive muskulatur. Det indikerer at denne hunden har mer stamina enn greyhound. Den gir også et mer langbeint uttrykk. Skallen er flat og ørene er noe større og høyere ansatt enn hos greyhound. Mye taler allikevel for at disse hundene har et felles opphav.
Spansk mynde skal være elegant å se til, hurtig og ha lange, vakre linjer. Rasen finnes i to pelsvarianter, en korthåret og en ruhåret. Sistnevnte har middels lang pels og antydning til skjegg. De fleste farger og kombinasjoner er tillatt.
Hannene blir ca. 62-70 cm i skulderhøyde, tispene ca. 60-68 cm. Vekten ligger på ca. 25-30 kg hos hannhunder og 20-25 kg hos tisper.

Bruksområde

Spansk mynde er avlet for hetsjakt på hare og annet småvilt, og jakter best alene. I Spania drives det fortsatt endel hetsjakt med mynder, selv om dette nå er forbudt i de fleste andre vestlige land.
Spansk mynde er også ofte å se på veddeløpsbanen, spesielt i hjemlandet. Totalisatorspill er tillatt og meget populært i Spania. I vesten forøvrig er denne hunden først og fremst en god familiehund, dernest en sjelden og meget vakker utstillingshund. Den skal også ha meget gode egenskaper i lure coursing.

Lynne og væremåte

Spansk mynde har et mildt lynne, men er gjerne litt egenrådig og ofte litt sky og skeptiske til fremmede. Den regnes imidlertid som en god og snill familiehund, som er rolig inne og aktiv ute. Den er nøysom i kosten og ofte svært flokkorientert.
Rasen er populær i Spania, hvor den forekommer i rikelig antall, men den er fortsatt ganske sjelden utenfor hjemlandet. Som type har den alle særtrekkene til vestlige mynder.

Annet

Rasen trenger endel mosjon for å trives, samt regelmessig børsting. I Norge organiseres rasen av Norsk Myndeklubb.
The Judge

Sammendrag

Hank Palmer (Robert Downey Jr.) er en vellykket forsvarsadvokat i Chicago, som aldri snakker med sin egen familie i Indiana. Hans bror Glen Palmer (Vincent D'Onofrio) kontakter ham og forteller at deres mor er død, og han reiser hjem for å delta i begravelsen. Det kommer frem at han gjennomgår en skilsmisse, og slåss for å få foreldreretten over datteren sin. Hank møter sin eldre bror Glen og yngre bror Dale Palmer (Jeremy Strong) før han går til en rettssal for å observere en rettssak. Dommeren er Joseph Palmer (Robert Duvall), Hank`s far.
Under rettssaken ser Hank at faren hans glemmer navnet på en tilsynsmann som har arbeidet sammen med Hank`s far i mange år. Hank tror at hans mor kan ha drevet Hank - en tidligere alkoholiker - til å drikke igjen. Når faren ser Hank for første gang på mange år, under morens begravelse, er ikke faren interessert i å snakke med ham. Neste morgen, legger Hank merke til at farens Cadillac er skadd, men faren hans påstår at han ikke aner hvordan skaden oppstod. Hank tror at faren hans kjørte i beruset tilstand og ødela sin egen bil. Joseph svarer med å kritisere Hank`s mislykkede ekteskap.
En innbitt krangel oppstår. Hank drar sin vei, og lover å aldri komme tilbake igjen. På flyplassen på vei til Chicago, får Hank høre at Joseph er avhørt av politiet i forbindelse med at en person har blitt kjørt ned og drept. Joseph blir tiltalt for drap, og aktor Dwight Dickham (Billy Bob Thornton) vil dømme ham for drap. Hank reiser tilbake for å forsvare faren sin, og får vite at faren undergår kjemoterapi. Dette kan forklarer hans manglende evne til å huske blant annet navn på folk han kjenner, eller bilulykken hvor bilen hans ble skadd. Men Joseph avviser ethvert slikt forsvar, fiordi han er redd for den potensielle skaden som dette kan gjøre mot hans ettermæle.
Under rettssaken, til tross for å ha holdt sin fars kreft en hemmelighet, mener Hank at han har fått til nok rimelig tvil i saken til å sørge for en frifinnelse. Men Joseph ødelegger for dette ved å vitne om at selv om han fremdeles ikke husker ulykken, har han kommet til å tro at han sannsynligvis drepte offeret med vilje. Hank svarer med å ta opp farens kreft-behandling. Joseph blir dømt til fire års fengsel for drap, og slippes på prøveløslatelse etter å ha sonet syv måneder. Etter å ha sluppet ut drar Hank og faren på fisketur. Joseph erkjenner at sønnen er den aller beste advokaten han kjenner, før han dør av kreft i båten sin. Etter farens begravelse går Hank til tinghuset alene og legger fra seg farens hatt i stolen som Josepth pleide å sitte da han var dommer.
Munster (ost)

Munster eller Munster-Géromé (AOC) (elsassisk: Minschterkäs eller Minschterkaas) er en fransk kittmodnet ost som produseres i Alsace og Lorraine. Osten kalles Munster i Alsace og Géromé i Lorraine. I 1978 slo AOC de to ostene sammen til Munster-Géromé.
Osten har en skarp duft og en bløt konsistens. Skorpen (kittet) er rødlig, ostemassen har en fin struktur og smaken er når osten er moden, søt som av kraftig melk.
Melken kommer fra Voges-kuene, ene rase opprinnelig innført fra Skandinavia.
Munster-Géromé er lokalt ofte krydret med kummin og serveres gjerne med Gewurztraminer eller Pinot Gris d'Alsace.
Bombay børs

[ Bombay Børs, eller Bombay Stock Exchange (BSE) er en Indisk børs. Den ligger på Dalal Street i Kala Ghoda, Mumbai, Maharashtra, India. Den ble etablert i 1875 og er Asias første børs og verdens raskeste børs med en gjennomsnitts handel på 6 mikrosekunder. Den er verdens 11. største børs med en samlet markedsverdi på 1.7 milliarder dollar per 23. januar 2015. Mer enn 5 500 selskaper er børsnotert på BSE.

Historie

Bombay-børsen er den eldste børs i Asia. Dens historie går tilbake til 1855, da fem aksjemeglere hadde samlet seg under et banyan tre foran Bombays rådhus. Plasseringen av disse møtene endret seg mange ganger for å imøtekomme et økende antall av meglere. Gruppen flyttet etter hvert til Dalal Street i 1874 og ble en offisiell organisasjon kjent som "De Innfødte aksjemegleres Association" i 1875.
Den 31. august 1957 ble BSE den første børs som ble anerkjent av den indiske regjeringen. I 1980 flyttet børsen til Phiroze Jeejeebhoy-tårnet på Dalal Street i Fort-området. I 1986 ble det utviklet en egen indeks, BSE SENSEX indeks, noe som gir BSE en måte å måle børsens generelle ytelse. I 2000 brukte BSE denne indeksen for å åpne markedet for derivater og fremtidige kontrakter. Utviklingen av denne SENSEX sammen med egenkapital derivater som følges i 2001 og 2002 utvidet BSEs-handel plattform.
The Flower Pot Men

The Flower Pot Men var en britisk, psykedelisk musikkgruppen som ble dannet i 1967.
Gruppen vokste fram fra popbandet The Ivy League på midten av 1960-tallet. Deres største hit kom i 1967 med singelen «Let's Go To San Francisco». I 1970 ble gruppen oppløst.
I 1968 var Nick Simper og Jon Lord med på å stifte Deep Purple, mens vokalisten Tony Burrows arbeidet som studiomusiker og var med i gruppene White Plains, The Pipkins, Edison Lighthouse og Brotherhood of Man.
Olav Sletto

Liv

Olav Slettos mor var Anne Jensdotter Sletto (1867–1946). Hun var 19 år gammel og ugift da dikteren ble født. Ifølge et seiglivet rykte skulle faren være Bjørnstjerne Bjørnson, men dette er blitt avvist av lokalhistorikere. Eva Amhjell har skrevet boken Anne Sletto - et kvinneportrett om Olav Slettos mor.
Han vokste opp hos besteforeldrene på Sletto i Hol i Hallingdal, en gård som ligger høyt oppi lia med utsyn mot Hallingskarvet og Sangenuten. Selv har han gitt uttrykk for at disse storslåtte omgivelsene hadde mye å si for hans utvikling som dikter. Som smågutt var han gjerne gjetergutt.
Etter hvert ble det  folkehøgskole på Voss 1902–03 fulgt av lærerskole på Notodden. Etter lærerskolen hadde han et stipendopphold i Tyskland og Danmark. I København møtte han bl.a. Georg Brandes. Han livnærte han seg ved forskjellige lærerjobber kombinert med foredragsreiser, og i 1911 giftet han seg med Karin Bryde fra Sandefjord. De ble bl.a. foreldre til skuespillerinnen Eva Sletto.
I 1917 ble han lærer ved Buskerud Folkehøgskole på Fiskum. I 1923 ble han skolestyrer ved Romerike Folkehøgskole på Årnes, en stilling han hadde inntil skolen ble okkupert av tyske soldater under andre verdenskrig.
I 1941 fikk Sletto slag, og fra 1944 fikk han invalidepensjon. Han ble innvilliget Statens kunstnerlønn under krigen, og igjen i 1960.
Fra 1946 til han døde var han bosatt på Geilo.

Forfatterskap

Sletto debuterte i 1908 med romanen Dei gamle, «en fin og stillferdig skildring av den trygge ro i det gamle bondesamfunnet». Men sine betydeligste ting skrev han etter 1930. Han huskes særlig for sin mytologiske syklus om Loke (1915–18), sine historiske romaner fra kirkehistorien (1920–24) og den historiske romansyklusen Soga om Røgnaldfolket (1943–46). Per-bøkene (1939–42) og Olver-syklusen (1954–56) er delvis selvbiografiske.

Perbøkene

Olav Sletto var godt inne i folketradisjonene og spilte selv litt hardingfele. Han skal ha spilt svært musikalsk, men syntes ikke han kunne bruke tid på å utvikle seg som spelemann.  Hovedpersonen i de såkalte Per-bøkene er imidlertid spelemann. Her skildres bl.a. dans, spel og spelemannsopplæring med bakgrunn i førstehånds kjennskap til emnet. Per-bøkene er især verdsatt for sine barneskildringer.

Fantasy

Han er også blitt nevnt som en «glemt» norsk fantasy-forfatter.
Barnedødelighet

Barnedødelighet er en demografisk-statistisk og medisinsk betegnelse på dødsfall blant barn under fem år.

Bakgrunn

Det skilles mellom perinatal («rundt fødselen») dødelighet, det vil si dødfødte og barn som dør i første leveuke, neonatal (nyfødt) dødelighet, som er dødsfall i de fire første leveukene, og spedbarnsdødelighet, som er dødsfall i første leveår. Begrepet barnedødelighet omfatter alle disse typene dødelighet i tillegg til større barn opp til fem år.
Barnedødelighet måles i antall dødsfall for hvert tusende barn. I utviklingsland er barnedødeligheten i gjennomsnitt 106, det vil si 106 av 1 000 barn dør før fylte fem år. I Norge er barnedødeligheten på 3 pr 1000 fødte (2017, en kraftig nedgang fra 1990 hvor den var 9 pr 1000 fødte.

Epidemiologi

Under 5 dødlighet er antall barn som dør før fylte 5 år per 1000 levendefødte barn per år. I 2013 var verdens gjennomsnittet 46 (4,6 %) og hadde gått ned fra 90 (9,0 %) i 1990. Gjennomsnittet var 6 i utviklede land og 50 i utviklingsland, inkludert 92 i Afrika sør for Sahara. Det høyeste gjennomsnittet i verden var i Angola med 167. Likeså er det forskjeller mellom rike og fattige husholdninger i utviklingsland . Ifølge en Redd Barna- artikkel har barn fra de fattigste husholdningene i India tre ganger større sannsynlighet for å dø før sin femte fødselsdag enn de fra de rikeste husholdningene. Det er dog begrenset hvor nøyaktig beregningene er i utviklingsland, og spesielt i distriktene. En etnografisk studie i Pacatuba, Brasil fant at rapporteringen av under-5 dødelighet kun utgjorde 44,4 % av de faktiske dødsfallene som skjedde i samfunnet. Høye reisekostnader, tapt arbeidskraft, og en tilbaketrekning av sosio-økonomiske fordeler er faktorer som kan bidra til å forklare hvorfor dødsfall ikke rapporteres til statlige statistiske byråer i ett land.